CELEX: 32012D0719
Language: mt
Date: 2012-10-17 00:00:00
Title: 2012/719/: Deċiżjoni tal-Kummissjoni tas- 17 ta’ Ottubru 2012 dwar id-dispożizzjonijiet nazzjonali relatati mal-kontenut massimu ammissibbli ta’ kadmju fil-fertilizzanti u notifikati mir-Renju tal-Isvezja skont l-Artikolu 114(5) tat-Trattat dwar il-Funzjonament tal-Unjoni Ewropea (notifikata bid-dokument C(2012) 7177) Test b’relevanza għaż-ŻEE

24.11.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 326/19
            
         DEĊIŻJONI TAL-KUMMISSJONI
   tas-17 ta’ Ottubru 2012
   dwar id-dispożizzjonijiet nazzjonali relatati mal-kontenut massimu ammissibbli ta’ kadmju fil-fertilizzanti u notifikati mir-Renju tal-Isvezja skont l-Artikolu 114(5) tat-Trattat dwar il-Funzjonament tal-Unjoni Ewropea
   (notifikata bid-dokument C(2012) 7177)
   (It-test bl-Isvediż biss huwa awtentiku)
   (Test b’relevanza għaż-ŻEE)
   (2012/719/UE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea, u b’mod partikolari l-Artikolu 114(6) tiegħu,
   Billi:
   I.   FATTI
   
   
               (1)
            
            
               Fis-17 ta’ Ottubru 2011, ir-Renju tal-Isvezja nnotifika lill-Kummissjoni, skont l-Artikolu 114(5) tat-Trattat dwar il-Funzjonament tal-Unjoni Ewropea (TFUE), bl-intenzjoni tiegħu li jintroduċi dispożizzjonijiet nazzjonali biex inaqqas il-kontenut tal-kadmju permess fil-fertilizzanti bil-fosfru għal livell massimu ta’ 46 gramma ta’ kadmju għal kull tunnellata ta’ fosfru (ekwivalenti għal 20 mg Cd/kg P2O5). Dawk il-miżuri jidderogaw mir-Regolament (KE) Nru 2003/2003 tal-Parlament Ewropew u tal-Kunsill tat-13 ta’ Ottubru 2003 dwar il-fertilizzanti (1) u jbaxxu l-livell massimu ta’ 100 gramma ta’ kadmju għal kull tunnellata ta’ fosfru (ekwivalenti għal 44 mg Cd/kg P2O5) li għalih diġà saret deroga għar-Renju tal-Isvezja.
            
         1.   L-Artikolu 114(5) u (6) tat-TFUE
   
   
               (2)
            
            
               L-Artikolu 114, paragrafi (5) u (6) tat-TFUE jistipula:
               “5.   […] Jekk, wara l-adozzjoni ta’ miżura ta’ armonizzazzjoni mill-Parlament Ewropew u l-Kunsill, mill-Kunsill jew mill-Kummissjoni, Stat Membru jħoss li jkun meħtieġ li jintroduċi dispożizzjonijiet nazzjonali bbażati fuq prova xjentifika ġdida li għandha x’taqsam mal-ħarsien tal-ambjent jew tal-ambjent tax-xogħol fuq il-bażi ta’ xi problema speċifika għal dak l-Istat Membru li toriġina mill-adozzjoni ta’ miżura ta’ armonizzazzjoni, dan għandu jinnotifika lill-Kummissjoni bid-dispożizzjonijiet li jkollu l-ħsieb jintroduċi kif ukoll bil-bażi għall-introduzzjoni tagħhom.
               6.   Il-Kummissjoni għandha, fi żmien sitt xhur min-notifika […] tapprova jew tirrifjuta d-dispożizzjonijiet nazzjonali involuti, wara li tkun ivverifikat jekk humiex, jew le mezz ta’ diskriminazzjoni arbitrarja jew ta’ restrizzjoni moħbija fuq il-kummerċ bejn l-Istati Membri u jekk joħolqux, jew le ostakolu għall-funzjonament tas-suq intern.
               Fin-nuqqas ta’ deċiżjoni mill-Kummissjoni f’dan it-terminu ta’ żmien, id-dispożizzjonijiet nazzjonali previsti fil-paragrafi […] 5 għandhom jitqiesu li ġew approvati.
               Meta tkun iġġustifikata mill-komplessità tal-materja u meta m’hemmx periklu għas-saħħa umana, il-Kummissjoni tista’ tgħarraf lill-Istat Membru kkonċernat li l-perjodu msemmi f’dan il-paragrafu jista’ jittawwal b’perjodu ieħor sa sitt xhur.”
            
         2.   Il-leġiżlazzjoni tal-UE
   
   
               (3)
            
            
               Id-Direttiva tal-Kunsill 76/116/KEE tat-18 ta’ Diċembru 1975 dwar l-approssimazzjoni tal-liġijiet tal-Istati Membri li għandhom x’jaqsmu ma’ fertilizzanti (2), stipulat ir-rekwiżiti li l-fertilizzanti għandhom jilħqu sabiex jitqiegħdu fis-suq bid-deżinjazzjoni “fertilizzant KE”.
            
         
               (4)
            
            
               L-Anness I mad-Direttiva 76/116/KEE stipula d-deżinjazzjoni tat-tip u r-rekwiżiti korrispondenti, pereżempju fir-rigward tal-kompożizzjoni tiegħu, li kull fertilizzant kellu jissodisfa sabiex ikun eleġibbli biex jingħata d-deżinjazzjoni “fertilizzant KE”. Id-deżinjazzjonijiet tat-tip f’din il-lista tpoġġew f’kategoriji, skont il-kontenut tan-nutrijenti primarji, jiġifieri l-elementi nitroġenu, fosfru u potassju.
            
         
               (5)
            
            
               Skont l-Artikolu 7 tad-Direttiva 76/116/KEE (3) l-Istati Membri ma ngħatawx permess, għal raġunijiet ta’ kompożizzjoni, identifikazzjoni, tikkettjar jew ippakkjar, li jipprojbixxu, jirrestrinġu jew ifixklu l-kummerċjalizzazzjoni tal-fertilizzanti li huma mmarkati “fertilizzant KE” u li huma f’konformità mad-dispożizzjonijiet tad-Direttiva.
            
         
               (6)
            
            
               Id-Deċiżjoni tal-Kummissjoni 2002/399/KE tal-24 ta’ Mejju 2002 dwar id-dispożizzjonijiet nazzjonali nnotifikati mir-Renju tal-Isvezja skont l-Artikolu 95(4) tat-Trattat KE rigward il-kontenut massimu ammissibbli ta’ kadmju fil-fertilizzanti (4), ippermettiet li ssir deroga mid-Direttiva 76/116/KEE, bl-approvazzjoni tad-dispożizzjonijiet tal-Isvezja li kienu jipprojbixxu t-tqegħid fis-suq tal-Isvezja ta’ fertilizzanti li jkollhom iktar minn 100 gramma kadmju għal kull tunnellata fosfru. Din id-deroga kienet valida sal-31 ta’ Diċembru 2005.
            
         
               (7)
            
            
               Id-Direttiva 76/116/KEE ġiet sostitwita mir-Regolament (KE) Nru 2003/2003 dwar il-fertilizzanti.
            
         
               (8)
            
            
               L-Artikolu 35(2) tar-Regolament (KE) Nru 2003/2003 jistipula li d-derogi mill-Artikolu 7 tad-Direttiva 76/116/KEE li ngħataw mill-Kummissjoni skont dak li kien l-Artikolu 95(6) tat-Trattat KE, għandhom jitqiesu bħala derogi mill-Artikolu 5 ta’ dak ir-Regolament u għandhom ikomplu jipproduċu l-effetti tagħhom minkejja d-dħul fis-seħħ tar-Regolament.
            
         
               (9)
            
            
               Il-premessa 15 tar-Regolament (KE) Nru 2003/2003 tħabbar li l-Kummissjon se tindirizza l-kwistjoni tal-kontenut ta’ kadmju mhux intenzjonat f’fertilizzanti minerali u, fejn huwa xieraq, se tħejji proposta għal Regolament u tippreżentaha lill-Parlament Ewropew u lill-Kunsill. Il-Kummissjoni wettqet xogħol preparatorju estensiv iżda minħabba l-kumplessità tad-diversi fatturi li għandhom jitqiesu għadha ma adottatx proposta.
            
         
               (10)
            
            
               Minħabba li d-deroga tal-Isvezja ngħatat biss sal-31 ta’ Diċembru 2005, f’Ġunju 2005 l-Isvezja talbet għal estensjoni tad-deroga eżistenti. Id-Deċiżjoni tal-Kummissjoni 2006/347/KE tat-3 ta’ Jannar 2006 dwar id-dispożizzjonijiet nazzjonali nnotifikati mir-Renju tal-Isvezja skont l-Artikolu 95(4) tat-Trattat KE rigward il-kontenut massimu ammissibbli ta’ kadmju fil-fertilizzanti (5) tippermetti li l-awtoritajiet Svediżi jżommu l-miżuri nazzjonali sakemm jiġu applikati miżuri armonizzati dwar il-kadmju fil-fertilizzanti fil-livell tal-UE.
            
         3.   Dispożizzjonijiet nazzjonali
   
   
               (11)
            
            
               “L-Ordinanza tal-Prodotti Kimiċi (Il-Projbizzjonijiet tal-Ġarr, l-Importazzjoni u l-Esportazzjoni)” (1998:944) (6) fiha dispożizzjonijiet li jikkonċernaw, inter alia, il-kontenut massimu permess ta’ kadmju fil-fertilizzanti, inklużi l-fertilizzanti li jingħataw id-deżinjazzjoni KE. Il-paragrafu 1 tat-Taqsima 3, jistipula li l-fertilizzanti li huma koperti bin-numri tat-tariffi tad-dwana 25.10, 28.09, 28.35, 31.03 u 31.05 u li fihom aktar minn 100 gramma kadmju għal kull tunnellata fosfru, ma jistgħux jiġu offruti għall-bejgħ jew trasferiti.
            
         
               (12)
            
            
               Il-miżura nazzjonali prevista nnotifikata skont l-Artikolu 114(5) TFUE tbaxxi l-kontenut ta’ kadmju permess fil-fertilizzanti bil-fosfru, mil-livell massimu attwali ta’ 100 gramma kadmju għal kull tunnellata fosfru għal-livell ta’ 46 gramma kadmju għal kull tunnellata fosfru (46 mg Cd/kg P, ekwivalenti għal 20 mg Cd/kg P2O5).
            
         II.   PROĊEDURA
   
   
               (13)
            
            
               Fl-ittra tas-17 ta’ Mejju 2011, ir-Renju tal-Isvezja nnotifika lill-Kummissjoni li, skont l-Artikolu 114(5) TFUE, kien qed jitlob approvazzjoni għall-introduzzjoni ta’ dispożizzjonijiet nazzjonali biex jitnaqqas il-kontenut ta’ kadmju permess fil-fertilizzanti bil-fosfru għal konċentrazzjoni massima ta’ 46 gramma għal kull tunnellata fosfru. L-awtoritajiet Svediżi għalhekk jitolbu li jitnaqqas il-kontenut tal-kadmju permess bid-deroga prevista fid-Deċiżjoni 2006/347/KE.
            
         
               (14)
            
            
               Fl-ittra tas-17 ta’ Ottubru 2011, l-awtoritajiet Svediżi bagħtu informazzjoni addizzjonali lill-Kummissjoni biex jipprovdu t-test tal-leġiżlazzjoni nazzjonali fis-seħħ li jirrifletti l-emendi introdotti mill-Ordinanzi 2008:255 u 2009:654 (7).
            
         
               (15)
            
            
               Fl-ittra tal-14 ta’ Novembru 2011, il-Kummissjoni infurmat lill-awtoritajiet Svediżi li l-perjodu ta’ sitt xhur biex isir eżami tiegħu skont l-Artikolu 114(6) beda fit-18 ta’ Ottubru 2011.
            
         
               (16)
            
            
               Fl-ittra tas-17 ta’ Ottubru 2011, il-Kummissjoni infurmat lill-Istati Membri l-oħrajn dwar it-talba li waslet mingħand l-Isvezja. Il-Kummissjoni ppubblikat ukoll avviż dwar it-talba f’Il-Ġurnal Uffiċjali tal-Unjoni Ewropea
                   (8) biex tgħarraf lill-partijiet interessati l-oħra dwar il-miżuri nazzjonali li l-Isvezja kien beħsiebha tintroduċi, kif ukoll bir-raġunijiet għal dawn il-miżuri. B’reazzjoni għal dan, il-Latvja appoġġat it-talba tal-Isvezja. Il-Kummissjoni ma rċevietx kummenti oħra.
            
         
               (17)
            
            
               Fid-dawl tal-kumplessità tal-kwistjoni, il-Kummissjoni talbet lill-Kumitat Xjentifiku dwar ir-Riskji għas-Saħħa u dawk Ambjentali (SCHER) jippreżenta opinjoni dwar il-kwalità ġenerali tal-valutazzjoni tar-riskju tal-Isvezja, kull nuqqas sinifikanti, l-adegwatezza tax-xenarji studjati u l-preżunzjonijiet li saru, kif ukoll l-kredibbiltà u l-validità tal-konklużjonijiet dwar ir-riskji identifikati għall-ambjent.
            
         
               (18)
            
            
               L-SCHER adotta l-opinjoni tiegħu fis-27 ta’ Frar 2012 (9). L-SCHER ikkonkluda li r-rapport ta’ valutazzjoni tar-riskju mħejji mill-awtoritajiet Svediżi huwa ta’ kwalità xjentifika tajba u li, b’mod ġenerali, ix-xenarji studjati kienu adegwati u li ħafna mill-valuri ta’ parametru użati fix-xenarji kienu aċċettabbli. Madankollu, l-SCHER jikkunsidra li għadd ta’ dikjarazzjonijiet fir-rapport ma kinux appoġġati minn biżżejjed evidenza.
            
         
               (19)
            
            
               Minħabba l-inċertezzi li baqa’ identifikati mill-SCHER dwar il-preżunzjonijiet prinċipali użati mill-awtoritajiet Svediżi biex jikkonkludu li hemm riskju għall-organiżmi akkwatiċi fin-nixxigħat fl-Isvezja, li huwa l-uniku riskju ambjentali identifikat mill-awtoritajiet Svediżi, u fin-nuqqas ta’ evidenza li tenfasizza periklu għas-saħħa tal-bniedem marbut ma’ estensjoni tal-perjodu għall-valutazzjoni tat-talba mill-Isvezja, il-Kummissjoni qieset li huwa xieraq li testendi l-perjodu msemmi fl-ewwel subparagrafu tal-Artikolu 114(6).
            
         
               (20)
            
            
               Fit-18 ta’ April 2012, il-Kummissjoni nnotifikat lir-Renju tal-Isvezja bid-Deċiżjoni (10) tagħha, skont it-tielet subparagrafu tal-Artikolu 114(6) tat-TFUE, li testendi l-perjodu ta’ sitt xhur imsemmi fl-ewwel subparagrafu tiegħu biex tapprova jew tirrifjuta d-dispożizzjonijiet nazzjonali notifikati għal perjodu addizzjonali li jiskadi fit-18 ta’ Ottubru 2012.
            
         
               (21)
            
            
               Fl-ittra tas-27 ta’ April 2012, il-Kummissjoni infurmat lill-awtoritajiet Svediżi dwar l-inċertezzi identifikati fl-opinjoni tal-SCHER u stednithom jipprovdu aktar kjarifiki li jippermettu lill-Kummissjoni tieħu pożizzjoni finali.
            
         
               (22)
            
            
               Fl-ittra tat-2 ta’ Lulju 2012, l-awtoritajiet tal-Isvezja wieġbu lill-Kummissjoni mingħajr ma indirizzaw l-inċertezzi identifikati mill-SCHER u, minflok, argumentaw li l-idea ta’ ħarsien tal-ambjent skont l-Artikolu 114(5) tat-TFUE tkopri l-aspetti tas-saħħa. Għalhekk, l-eżami tan-notifika tal-Isvezja għandu jinkludi argumenti fin-notifika marbutin mal-aspetti tas-saħħa tal-bniedem.
            
         III.   VALUTAZZJONI
   
   1.   Kunsiderazzjoni tal-ammissibbiltà
   
   
               (23)
            
            
               Fid-Deċiżjoni 2012/230/UE, il-Kummissjoni kkunsidrat li l-applikazzjoni ppreżentata mir-Renju tal-Isvezja bil-għan li tingħatalu awtorizzazzjoni biex jintroduċi miżuri nazzjonali aktar stretti rigward il-kontenut massimu ammissibbli ta’ kadmju fil-fertilizzanti hija ammissibbli.
            
         2.   Valutazzjoni tal-merti
   
   
               (24)
            
            
               Skont id-dispożizzjonijiet tal-Artikolu 114 tat-TFUE, il-Kummissjoni għandha taċċerta li jiġu ssodisfati l-kundizzjonijiet kollha li jagħtu s-setgħa lil Stat Membru li jagħmel użu mill-possibbiltajiet għal deroga previsti f’dak l-artikolu.
            
         
               (25)
            
            
               L-Artikolu 114(5) tat-TFUE jirrikjedi li meta Stat Membru jqis li huwa neċessarju li jintroduċi dispożizzjonijiet nazzjonali li jidderogaw minn miżura ta’ armonizzazzjoni, dawk id-dispożizzjonijiet għandhom jiġu ġustifikati abbażi ta’ evidenza xjentifika ġdida marbuta mal-ħarsien tal-ambjent jew tal-ambjent tax-xogħol, abbażi ta’ problema speċifika għal dak l-Istat Membru li tinqala’ wara l-adozzjoni tal-miżura ta’ armonizzazzjoni.
            
         
               (26)
            
            
               Barra minn hekk, skont l-Artikolu 114(6) tat-TFUE, il-Kummissjoni għandha, tapprova jew tiċħad l-abbozz tad-dispożizzjonijiet nazzjonali involuti wara li tkun ivverifikat jekk humiex mezz ta’ diskriminazzjoni arbitrarja jew inkella restrizzjoni moħbija fuq il-kummerċ bejn l-Istati Membri u jekk humiex ta’ xkiel għall-operat tas-suq intern.
            
         
               (27)
            
            
               It-tħassib dwar l-effetti negattivi tal-kadmju fil-fertilizzanti fuq l-ambjent (u s-saħħa tal-bniedem) diġà kien tqajjem b’mod estensiv waqt in-negozjati dwar l-adeżjoni tal-Awstrija, il-Finlandja u l-Isvezja mal-Unjoni Ewropea. Kif ġie indikat hawn fuq, dawk it-tliet Stati Membri ngħataw derogi temporanji mil-leġiżlazzjoni tal-Unjoni dwar il-fertilizzanti sabiex tkun tista’ ssir evalwazzjoni bir-reqqa tar-riskji mill-kadmju fil-fertilizzanti fil-livell tal-UE.
            
         
               (28)
            
            
               Fl-2002, il-Kummissjoni talbet lill-Kumitat Xjentifiku dwar it-Tossiċità, l-Ekotossiċità u l-Ambjent (SCTEE) jagħti opinjoni (11) dwar il-probabbiltà ta’ akkumulazzjoni tal-kadmju fil-ħamrija permezz tal-użu tal-fertilizzanti bil-fosfru. Abbażi tal-istudji dwar il-valutazzjoni tar-riskju mwettqa minn tmien Stati Membri u analiżi addizzjonali, l-SCTEE stima li l-fertilizzanti bil-fosfru li għandhom 60 mg jew aktar ta’ kadmju/kg ta’ P2O5 huma mistennija li jwasslu għal akkumulazzjoni ta’ kadmju f’ħafna mill-ħamrija tal-UE, filwaqt li l-fertilizzanti bil-fosfru li għandhom 20 mg jew anqas ta’ kadmju/kg ta’ P2O5 mhumiex mistennija li jikkawżaw akkumulazzjoni fil-ħamrija fit-tul fuq firxa 100 sena, jekk sorsi oħra ta’ kadmju ma jiġux ikkunsidrati.
            
         
               (29)
            
            
               Fil-qafas tar-Regolament tal-Kunsill (KEE) Nru 793/93 tat-23 ta’ Marzu 1993 dwar il-valutazzjoni u l-kontroll tar-riskji ta’ sustanzi eżistenti (12), il-kadmju u l-ossidu tal-kadmju ġew identifikati bħala sustanzi ta’ prijorità għall-evalwazzjoni,
            
         
               (30)
            
            
               Meta ġie adottat ir-Regolament (KE) Nru 2003/2003, il-Kummissjoni ma stabbilixxietx valur ta’ limitu għall-kadmju fil-fertilizzanti iżda għarfet il-bżonn li tindirizza dan it-tħassib speċifiku ladarba l-informazzjoni mill-valutazzjoni tar-riskju tal-UE dwar il-kadmju u l-ossidu tal-kadmju ssir disponibbli.
            
         
               (31)
            
            
               Ir-Rapport dwar il-Valutazzjoni tar-Riskju tal-UE għall-kadmju u l-ossidu tal-kadmju nħareġ f’Diċembru 2007 (13). Abbażi tal-konklużjonijiet tiegħu, l-Istrateġija għat-Tnaqqis tar-Riskju għall-kadmju u l-ossidu tal-kadmju rrakkomandat miżuri konkreti biex jitnaqqas il-kontenut tal-kadmju fl-oġġetti tal-ikel, fit-taħlitiet tat-tabakk u għall-fertilizzanti bil-fosfru, b’kunsiderazzjoni tal-varjetà ta’ kundizzjonijiet madwar l-Unjoni (14).
            
         
               (32)
            
            
               Qed isir xogħol fil-livell tal-UE biex jiġu stabbiliti valuri ta’ limitu adegwati għall-kadmju fil-fertilizzanti, b’kunsiderazzjoni ta’ firxa ta’ fatturi inkluża wkoll il-varjetà ta’ kundizzjonijiet madwar l-UE, kif ukoll id-disponibbiltà, l-oriġini ġeografika u l-kompożizzjoni tal-fosfati għall-produzzjoni tal-fertilizzanti. Il-Kummissjoni beħsiebha tinkludi limiti adegwati għall-kontaminanti fil-materjali li jiffertilizzaw (inkluż il-kadmju) fil-proposta għal reviżjoni tar-Regolament dwar il-Fertilizzanti li hija prevista għall-2013.
            
         
               (33)
            
            
               Biex jappoġġaw it-talba tagħhom biex jitbaxxa l-valur ta’ limitu eżistenti fl-Isvezja, l-awtoritajiet Svediżi wettqu valutazzjoni tar-riskju ġdida tal-kadmju fl-ambjent Svediż, li kienet iffinalizzata f’Jannar 2011. Din tqabbel il-konċentrazzjonijiet ta’ bla effett previsti (PNECs) għall-organiżmi li jirrappreżentaw id-diversi kumpartimenti ambjentali mal-konċentrazzjonijiet tal-kadmju fl-ambjent Svediż meħudin abbażi ta’ diversi xenarji għall-introduzzjoni tal-kadmju minn fertilizzanti u sorsi oħra. Fin-notifika, issir referenza wkoll għal ċerti studji disponibbli fil-qafas tat-talbiet preċedenti ppreżentati lill-Kummissjoni skont l-Artikolu 114(4) tat-TFUE (li diġà kienu ġew ikkunsidrati biex tiġi ġustifikata d-deroga attwali li tippermetti lill-Isvezja żżomm livell massimu ta’ 100 gramma ta’ kadmju għal kull tunnellata ta’ fosfru) u għall-valutazzjoni tar-riskju tal-UE għall-kadmju u l-ossidu tal-kadmju.
            
         
               (34)
            
            
               Il-konċentrazzjoni ta’ bla effett previst (PNEC) għall-ilma ħelu tiddependi mill-ammont ta’ minerali fl-ilma. Billi l-Isvezja għandha ilma ħelu ħafif ħafna, huwa mistenni li l-organiżmi akkwatiċi jkunu esposti għat-tossiċità f’konċentrazzjonijiet iktar baxxi ta’ kadmju, meta mqabbel ma’ partijiet oħra tal-Ewropa. Għaldaqstant, huwa probabbli li l-organiżmi akkwatiċi fl-ilmijiet Svediżi, b’mod ġenerali, huma iktar sensittivi għall-kadmju meta mqabbla mal-ilmijiet fl-Ewropa Ċentrali u fin-Nofsinhar tal-Ewropa.
            
         
               (35)
            
            
               Ir-riżultati tal-programmi ta’ monitoraġġ tal-ilmijiet tal-wiċċ fl-Isvezja fl-2006 u l-2009 juru li madwar 1 % tax-xmajjar u 7 % tal-ilmijiet kostali għandhom konċentrazzjonijiet ta’ kadmju ogħla mill-valuri għall-konċentrazzjonijiet ta’ bla effett previst. Reviżjoni mwettqa fl-2008 ikkonkludiet li fir-rigward ta’ bosta metalli, il-miżuri ta’ tnaqqis tal-emissjonijiet wasslu konċentrazzjonijiet imnaqqsa fl-organiżmi akkwatiċi, iżda għall-kadmju s-sitwazzjoni mhix daqstant ċara. Jidher li t-tendenza ta’ effetti miżjuda fuq is-sistema immunoloġika fil-ħut (eelpout) tul l-aħħar snin tikkorrelata mal-konċentrazzjonijiet li qed jiżdiedu ta’ kadmju fil-ħut. Inħareġ rapport ieħor fl-2011 bl-għan li jiddeskrivi t-tendenzi futuri tal-kadmju fil-ħamrija tajba għaż-żrigħ u fl-għelejjel, biex tinħareġ stima tal-konċentrazzjonijiet f’100 sena u r-riżultati ntużaw f’xenarji tal-agħar każ, biex jiġi stmat ir-riskju għall-organiżmi akkwatiċi li jgħixu fl-ilmijiet qrib għelieqi fertilizzati tul il-100 sena li ġejjin.
            
         
               (36)
            
            
               L-awtoritajiet Svediżi, fil-valutazzjoni tagħhom jikkonkludu li jista’ jkun hemm riskju miżjud għall-organiżmi akkwatiċi li jgħixu f’ilmijiet tassew ħfief (livell ta’ minerali inqas minn 5 mg CaCO3/l) fit-tul. Iżda dan huwa probabbli biss f’nixxigħat żgħar b’dilwizzjoni baxxa tal-ilma li jissaffa mill-ħamrija agrikola. L-awtoritajiet Svediżi ma identifikawx riskji ambjentali oħra li jirriżultaw mill-użu tal-kadmju fil-fertilizzanti.
            
         
               (37)
            
            
               Fid-dawl tal-kumplessità tar-relazzjonijiet bejn l-introduzzjoni tal-kadmju fil-ħamrija permezz tal-fertilizzanti bil-fosfati, l-akkumulazzjoni possibbli fil-ħamrija u r-riskji għall-ambjent, il-Kummissjoni talbet lill-Kumitat Xjentifiku dwar ir-Riskji għas-Saħħa u dawk Ambjentali (SCHER) jippreżenta opinjoni dwar il-kwalità ġenerali tal-valutazzjoni tar-riskju tal-Isvezja, kull nuqqas sinifikanti, l-adegwatezza tax-xenarji studjati u l-preżunzjonijiet li saru, kif ukoll l-kredibbiltà u l-validità tal-konklużjonijiet dwar ir-riskji identifikati għall-ambjent.
            
         
               (38)
            
            
               L-SCHER adotta l-opinjoni tiegħu fis-27 ta’ Frar 2012 (15). Kif diġà ġie ppreżentat fid-Deċiżjoni 2012/230/UE, l-SCHER ikkonkluda li r-rapport ta’ valutazzjoni tar-riskju mħejji mill-awtoritajiet Svediżi huwa ta’ kwalità xjentifika tajba u li, b’mod ġenerali, ix-xenarji studjati huma adegwati u li ħafna mill-valuri ta’ parametru użati fix-xenarji huma aċċettabbli. Madankollu, l-SCHER ikkunsidra li numru ta’ dikjarazzjonijiet u/jew preżunzjonijiet fir-rapport ma kinux apooġġati minn biżżejjed evidenza u li għal ċerti xenarji pjuttost intużaw l-kundizzjonijiet fl-agħar każ. L-SCHER ikkunsidra li l-preżunzjonijiet proposti mill-awtoritajiet Svediżi biex jipprevedu l-konċentrazzjoni tal-kadmju fl-ilma ħafif jistgħu jwasslu għal stima akbar tar-riskju u, kosegwentement, ma appoġġawx ir-riżultati ppreżentati mill-awtoritajiet Svediżi għan-nixxigħat, li huma l-uniku kumpartiment li għalih l-awtoritajiet Svediżi kienu identifikaw ir-riskji. B’mod ġenerali, l-SCHER ma kkunsidrax li l-preżunzjonijiet li saru fir-rapport tal-Isvezja kienu adegwati biex jiġi kkalkolat ir-riskju fl-ambjent Svediż.
            
         
               (39)
            
            
               Madankollu, l-SCHER fakkar fil-valutazzjoni li saret aktar kmieni tas-CSTEE fl-2002, li stmat li l-konċentrazzjonijiet tal-kadmju fil-ħamrija ma kinux mistennija li jiżdiedu f’ħafna mill-ħamrija fl-Ewropa, b’limitu ta’ 46 mg Cd/kg P. Għalkemm din mhix evidenza xjentifika ġdida, l-SCHER ikkonferma li tali stima jista’ jkun li għadha applikabbli anki għall-ħamrija agrikola tal-Isvezja u nnota li d-derivazzjoni kienet ibbażata fuq “prinċipju ta’ stat kostanti”, mhux fuq valutazzjoni tar-riskju bħal dik li wettqu l-awtoritajiet Svediżi fil-ġustifikazzjoni attwali tagħhom.
            
         
               (40)
            
            
               Fl-ittra tagħhom tat-2 ta’ Lulju 2012, l-awtoritajiet Svediżi ma tawx aktar kjarifiki li jindirizzaw il-punti dgħajfa identifikati mill-SCHER fir-rigward tar-riskji possibbli għall-ambjent. Waqt li tinnota li l-opinjoni tas-CSTEE fl-2002 ingħatat qabel l-adozzjoni tar-Regolament (KE) Nru 2003/2003, il-Kummissjoni għalhekk tikkonkludi li l-awtoritajiet Svediżi ma wrewx li hemm riskju għall-ambjent abbażi ta’ evidenza xjentifika ġdida minħabba problema speċifika għall-Isvezja li nqalgħet wara l-adozzjoni tar-Regolament (KE) Nru 2003/2003.
            
         
               (41)
            
            
               Fl-ittra tagħhom tat-2 ta’ Lulju 2012, l-awtoritajiet Svediżi argumentaw li l-idea ta’ “ħarsien tal-ambjent” fl-Artikolu 114(5) tat-TFUE tkopri l-aspetti tas-saħħa u li eżami tan-notifika Svediża għandu, għalhekk, jinkludi argumenti marbutin mal-aspetti tas-saħħa.
            
         
               (42)
            
            
               Bla ħsara għall-interpretazzjoni legali korretta tal-Artikolu 114(5), il-Kummissjoni estendiet l-analiżi tagħha għall-valutazzjoni ta’ riskji possibbli ppreżentati mill-kadmju fil-fertilizzanti għall-popolazzjoni Svediża permezz tal-ambjent, jiġifieri notevolment permezz tad-dieta.
            
         
               (43)
            
            
               Fil-ġustifikazzjoni tagħhom, l-awtoritajiet Svediżi jidentifikaw ir-raġunijiet relatati mas-saħħa biex ikomplu jnaqqsu l-esponiment għall-kadmju fost il-popolazzjoni fl-Isvezja, bħal pereżempju l-frekwenza għolja ta’ osteoporożi, aktar każijiet ta’ għadam fraġli u ksur fl-gaħdam, impatti fuq il-funzjonament tal-kliewi f’partijiet tal-popolazzjoni fejn il-kontenut tal-kadmju jaqbeż il-1 mg/g ta’ kreatinina, kif ukoll ir-riskji għall-gruppi sensittivi tal-popolazzjoni (dijabetiċi u persuni li jsofru minn nuqqas ta’ ħadid, żewġ gruppi li qegħdin fi proporzjon għoli fl-Isvezja). Skont l-awtoritajiet Svediżi, il-livell aktar baxx tal-pH fil-ħamrija fl-Isvezja jista’ jwassal għal assorbiment akbar ta’ kadmju mill-għelejjel, li mbagħad jista’ jwassal għal esponiment akbar tal-popolazzjoni, billi l-esponiment jiddependi ħafna mill-inġestjoni tal-kadmju mill-ikel, notevolment l-ikel li ġej mill-pjanti.
            
         
               (44)
            
            
               Il-Kummissjoni talbet opinjoni oħra tal-SCHER dwar jekk ir-riskji għas-saħħa tal-bniedem identifikati mill-awtoritajiet tal-Isvezja humiex speċifiċi għall-Isvezja u jekk irriżultawx wara l-adozzjoni tar-Regolament (KE) Nru 2003/2003 (16).
            
         
               (45)
            
            
               Fir-rigward tal-kwistjoni jekk is-sitwazzjoni hix differenti fl-Isvezja meta mqabbla ma’ partijiet oħra tal-Ewropa, l-SCHER qabel li l-pH tal-ħamrija b’mod ġenerali hija aktar baxxa fl-Isvezja milli f’partijiet oħra tal-Ewropa. Madankollu, billi t-tneħħija tal-kadmju mill-ħamrija permezz tal-lissija bl-ilma qed tiżdied ukoll bil-valuri aktar baxxi tal-pH tal-ħamrija, l-akkumulazzjoni totali ta’ kadmju fil-ħamrija hija aktar baxxa fl-Isvezja milli f’ħafna partijiet tal-Ewropa fejn hemm konċentrazzjonijiet kumparabbli ta’ kadmju u rati kumparabbli ta’ applikazzjoni ta’ fertilizzant. L-SCHER jinnota li r-rapport tal-Isvezja stess (sommarju tal-Anness IV) jappoġġa l-konklużjoni tal-SCHER li tgħid: “Kien diffiċli li jintwera bla ambigwità jekk hemmx kundizzjonijiet speċifiċi fl-Isvezja li jagħmlu l-ħamrija Svediża aktar vulnerabbli għall-introduzzjoni tal-Cd minn dik fl-Ewropa Ċentrali. Madankollu, il-pH hija fattur importanti li jirregola t-teħid ta’ kadmju mill-ħamrija mill-għelejjel u l-pH fil-ħamrija tal-Isvezja jidher li hi madwar unità waħda tal-pH aktar baxxa mill-medja ġenerali għall-Ewropa. Probabbilment dan huwa marbut mal-iskarsezza ta’ blat tal-qiegħ li jipproduċi l-ġir fl-Isvezja. Il-qamħ tal-Isvezja wkoll għandu fih livelli ta’ kadmju li huma kumparabbli ma’ dawk f’ħafna pajjiżi Ewropej oħra, minkejja li l-konċentrazzjonijiet tal-kadmju fil-ħamrija tal-Isvezja huma relattivament baxxi.” L-SCHER jikkummenta li filwaqt li d-dejta dwar id-depożizzjoni atmosferika ġiet aġġornata fir-rapport tal-Isvezja, ix-xenarji għall-kalkolu tal-bilanċ tal-massa kienu diġà ġew inklużi fix-xenarji kkunsidrati fl-opinjoni tas-CSTEE tal-2002, u ma hemmx informazzjoni ġdida li tindika li din mhix se tibqa’ applikabbli.
            
         
               (46)
            
            
               L-SCHER jaqbel li l-pH aktar baxxa żżid il-bijodisponibbiltà tal-kadmju u t-teħid tiegħu mill-għelejjel, u b’hekk hemm disponibbiltà pjuttost akbar ta’ kadmju għall-qamħ milli f’ħafna mill-pajjiżi Ewropej. Madankollu, l-SCHER jinnota li jekk tinżamm dik il-pH baxxa, it-tendenzi futuri għall-konċentrazzjonijiet tal-kadmju fl-għelejjel huma aktar baxxi (żieda anqas) fl-Isvezja meta mqabbla ma’ ħafna mit-tendenzi l-oħra fl-Ewropa, billi l-kadmju fil-ħamrija jiżdied b’rata aktar baxxa meta jkun hemm l-istess introduzzjoni.
            
         
               (47)
            
            
               Fir-rigward tal-esponiment djetetiku għall-kadmju, l-SCHER jikkonkludi li r-rapport tal-Isvezja ma jipprovdix dejta li tindika li l-esponiment djetetiku għall-kadmju huwa akbar fl-Isvezja milli fil-bqija tal-Ewropa, la fil-medja u lanqas fl-ogħla perċentwali tal-esponiment. It-tendenzi reċenti ma jissuġġerixxux tendenza li qed tiżdied fl-esponiment djetetiku, inkluż l-ammont totali ta’ kadmju fil-ġisem fil-popolazzjoni ġenerali. Fl-aħħar nett, l-SCHER jinnota li r-rapport tal-Isvezja jipprovdi evidenza li l-effetti tal-kadmju fuq is-saħħa tal-bniedem fl-Isvezja jistgħu jiġu nnutati f’ammont totali ta’ kadmju fil-ġisem li huwa anqas minn dak irrappurtat qabel, iżda ma jipprovdix evidenza li l-popolazzjoni Svediża hija aktar sensittiva għall-kadmju jew saret aktar sensittiva għalih minn popolazzjonijiet oħra f’partijiet oħra tal-Ewropa.
            
         
               (48)
            
            
               B’mod ġenerali, l-SCHER jikkonkludi li r-rapport tal-Isvezja jinkludi valutazzjoni dettaljata u aġġornata tal-effetti fit-tul tal-kadmju mill-fertilizzanti fuq is-saħħa tal-bniedem permezz tal-katina alimentari. L-SCHER jinnota li dak ir-rapport ma jipprovdix argumenti konvinċenti li juru li l-każ tal-Isvezja huwa uniku jew li d-dejta ta’ wara l-adozzjoni tar-Regolament (KE) Nru 2003/2003 tindika raġunijiet speċifiċi għal tħassib addizzjonali.
            
         
               (49)
            
            
               Bħala konklużjoni, il-Kummissjoni tikkunsidra li r-Renju tal-Isvezja ma tax ġustifikazzjoni għall-miżura nazzjonali maħsuba fir-rigward tal-kontenut massimu ta’ kadmju fil-fertilizzanti abbażi ta’ evidenza xjentifika ġdida relatata mal-ħarsien tal-ambjent minħabba problema speċifika fl-Isvezja li nqalgħet wara l-adozzjoni tar-Regolament (KE) Nru 2003/2003.
            
         
               (50)
            
            
               Il-Kummissjoni tinnota li n-notifika mill-Isvezja ma tirreferix għall-ħarsien tal-ambjent tax-xogħol bħala bażi għall-introduzzjoni tal-miżura notifikata.
            
         IV.   KONKLUŻJONI
   
   
               (51)
            
            
               L-Artikolu 114(5) tat-TFUE jesiġi li, jekk Stat Membru jqis li tkun meħtieġa l-introduzzjoni ta’ dispożizzjonijiet nazzjonali b’deroga mill-miżuri ta’ armonizzazzjoni tal-Unjoni, id-dispożizzjonijiet nazzjonali jridu jkunu ġustifikati minn evidenza xjentifika ġdida li tirrigwarda l-ħarsien tal-ambjent jew tal-ambjent tax-xogħol, irid ikun hemm problema speċifika għall-Istat li jippreżenta t-talba, u l-problema trid tkun inqalgħet wara l-adozzjoni tal-miżura ta’ armonizzazzjoni.
            
         
               (52)
            
            
               F’dan il-każ, wara li eżaminat it-talba tal-Isvezja, il-Kummissjoni tikkunsidra li r-Renju tal-Isvezja ma tax evidenza xjentifika ġdida marbuta mal-ħarsien tal-ambjent jew tal-ambjent tax-xogħol li turi li hemm problema speċifika fit-territorju tiegħu li qamet wara l-adozzjoni tar-Regolament (KE) Nru 2003/2003 marbut mal-fertilizzanti, u li tagħmilha neċessarju li jiġu introdotti l-miżuri nazzjonali notifikati.
            
         
               (53)
            
            
               Konsegwentement, it-talba mir-Renju tal-Isvezja għall-introduzzjoni ta’ miżuri nazzjonali biex jitnaqqas il-kontenut tal-kadmju permess fil-fertilizzanti bil-fosfru għal livell massimu ta’ 46 gramma ta’ kadmju għal kull tunnellata ta’ fosfru ma tissodisfax il-kundizzjonijiet stipulati fl-Artikolu 114(5).
            
         
               (54)
            
            
               Skont l-Artikolu 114(6) tat-Trattat tal-KE, il-Kummissjoni għandha, tapprova jew tiċħad l-abbozz tad-dispożizzjonijiet nazzjonali inkwistjoni wara li tkun ivverifikat jekk humiex mezz ta’ diskriminazzjoni arbitrarja jew inkella restrizzjoni moħbija fuq il-kummerċ bejn l-Istati Membri u jekk humiex ta’ xkiel għall-funzjonament tas-suq intern.
            
         
               (55)
            
            
               Billi t-talba li għamel ir-Renju tal-Isvezja ma tissodisfax l-kundizzjonijiet bażiċi stipulati fl-Artikolu 114(5), ma hemmx bżonn li l-Kummissjoni tivverifika l-kundizzjonijiet stipulati fl-Artikolu 114(6).
            
         
               (56)
            
            
               Fid-dawl ta’ dan li ntqal, jista’ jiġi konkluż li t-talba tar-Renju tal-Isvezja biex jintroduċi dispożizzjonijiet nazzjonali li jidderogaw mir-Regolament (KE) Nru 2003/2003 hija ammissibbli iżda ma tissodisfax il-kundizzjonijiet stipulati fl-Artikolu 114(5) tat-TFUE, billi l-Isvezja ma tatx evidenza xjentifika ġdida marbuta mal-ħarsien tal-ambjent minħabba problema speċifika għat-territorju tagħha li nqalgħet wara l-adozzjoni tar-Regolament (KE) Nru 2003/2003.
            
         
               (57)
            
            
               Il-Kummissjoni għalhekk tqis li d-dispożizzjonijijet nazzjonali notifikati ma jistgħux jiġu approvati skont l-Artikolu 114(6) tat-TFUE,
            
         ADOTTAT DIN ID-DEĊIŻJONI:
   Artikolu 1
   Id-dispożizzjonijiet nazzjonali previsti maħsubin biex ibaxxu l-kontenut tal-kadmju permess fil-fertilizzanti bil-fosfru mil-livell massimu ta’ bħalissa ta’ 100 gramma ta’ kadmju għal kull tunnellata ta’ fosfru għal livell ta’ 46 gramma, li r-Renju tal-Isvezja nnotifika lill-Kummissjoni fis-17 ta’ Ottubru 2011, huma miċħudin.
   Artikolu 2
   Din id-Deċiżjoni hija indirizzata lir-Renju tal-Isvezja.
   
      Magħmul fi Brussell, is-17 ta’ Ottubru 2012.
      
         
            Għall-Kummissjoni
         
         Antonio TAJANI
         
            Viċi President
         
      
   
   
      (1)  ĠU L 304, 21.11.2003, p. 1.
   
      (2)  ĠU L 24, 30.1.1976, p. 21, sostitwita mir-Regolament (KE) Nru 2003/2003.
   
      (3)  Sostitwit bl-Artikolu 5 tar-Regolament (KE) Nru 2003/2003
   
      (4)  ĠU L 138, 28.5.2002, p. 24.
   
      (5)  ĠU L 129, 17.5.2006, p. 19
   
   
      (6)  Il-Kodiċi tal-Istatut Svediż (SFS Svensk Förattningssamling) ta l-14 ta’ Lulju 1998.
   
      (7)  Il-Kodiċi tal-Istatuti Svediżi (SFS Svensk Förattningssamling) tal-4 ta’ Ġunju 2009.
   
      (8)  ĠU C 309, 21.10.2011, p. 8 u ĠU C 339, 19.11.2011, p. 24.
   
      (9)  http://ec.europa.eu/health/scientific_committees/environmental_risks/docs/scher_o_156.pdf.
   
      (10)  Id-Deċiżjoni tal-Kummissjoni 2012/230/UE tat-18 ta’ April 2012 li testendi l-perjodu msemmi fl-Artikolu 114(6) tat-Trattat dwar il-Funzjonament tal-Unjoni Ewropea fir-rigward tad-dispożizzjonijiet nazzjonali relatati mal-kontenut massimu ammissibbli ta’ kadmju fil-fertilizzanti, notifikat mir-Renju tal-Isvezja skont l-Artikolu 114(5) tat-TFUE (ĠU L 116, 28.4.2012, p. 29).
   
      (11)  http://ec.europa.eu/health/ph_risk/committees/sct/documents/out162_en.pdf.
   
      (12)  ĠU L 84, 5.4.1993, p. 1.
   
      (13)  http://esis.jrc.ec.europa.eu/doc/risk_assessment/REPORT/cdoxidereport302.pdf.
   
      (14)  ĠU C 149, 14.6.2008, p. 6.
   
      (15)  http://ec.europa.eu/health/scientific_committees/environmental_risks/docs/scher_o_156.pdf
   
      (16)  L-opinjonijiet tal-SCHER huma disponibbli fuq: http://ec.europa.eu/health/scientific_committees/environmental_risks/opinions/index_en.htm#id5